ไทยพาณิชย์นิวยอร์คไลฟ์กำไรโต34%
ไทยพาณิชย์นิวยอร์คไลฟ์ โชว์กำไรปี53 โต 34% สะท้อนฐานะการเงินที่มั่นคง
4 มี.ค. 2554

ไทยพาณิชย์นิวยอร์คไลฟ์ โชว์กำไรปี53 โต 34% สะท้อนฐานะการเงินที่มั่นคง
นายโดนอลด์ คาร์ดีน กรรมการผู้จัดการใหญ่  บริษัท ไทยพาณิชย์นิวยอร์คไลฟ์ประกันชีวิต  เปิดเผย ผลประกอบการปี 2553 ว่า  บริษัทสามารถรักษาการเติบโตที่โดดเด่นได้อย่างต่อเนื่อง   และดีเกินเป้าหมาย  โดยมีรายได้รวมทั้งสิ้น 27,090 ล้านบาท เพิ่มขึ้น 5,691 ล้าน จากปีก่อนที่ทำได้ 21,398 ล้านบาท  หรือขยายตัว 27%  มีกำไรสุทธิรวม 2,115 ล้านบาท เพิ่มขึ้น 34% จากช่วงเดียวกันของปีก่อน ซึ่งอยู่ที่ 1,582 ล้านบาท  ส่วนกำไรสุทธิต่อหุ้นเพิ่มเป็น 31.81 บาท เทียบกับ 23.79 บาท ในปีก่อน  ด้านกำไรสะสมขยับจาก 3,819 ล้านบาทในปีก่อน มาอยู่ที่ 5,516 ล้านบาท หรือเติบโตถึง 44%  ขณะที่สินทรัพย์รวมทั้งหมดขยับมาอยู่ที่ 66,219 ล้านบาท เพิ่มขึ้น 16,213 ล้านบาท จากช่วงเดียวกันของปีก่อนซึ่งอยู่ที่ 50,006 ล้านบาท  หรือเติบโต 32%  ด้านเงินสำรองประกันชีวิตเพิ่มขึ้น 14,206 ล้านบาท เป็น 57,873 ล้านบาท เติบโต  32%  เมื่อเปรียบเทียบกับ  43,667 ล้านบาทในปีก่อน 
ปัจจัยที่ส่งผลให้ผลประกอบโดยรวมของบริษัทในปี 2553 โดดเด่นมาก  เป็นผลจากรายได้หลักๆ  ขยายตัวถึงสองหลัก  ซึ่งประกอบด้วย  เบี้ยประกันรับสุทธิเพิ่มขึ้น 5,067 ล้านบาท เพิ่มขึ้น  26% เมื่อเทียบกับช่วงเดียวกันของปีก่อน  รายได้จากการลงทุนสุทธิเพิ่มขึ้น  578 ล้านบาท เป็น 2,691 ล้านบาท เติบโต  27% จากปีก่อนที่ทำได้เพียง 2,113 ล้านบาท  ส่วนรายได้จากการลงทุนในหลักทรัพย์ก็เพิ่มขึ้น 39 ล้านบาท   และรายได้อื่นๆ เพิ่มขึ้น 7 ล้านบาท
นายโดนอลด์ กล่าวว่า   ผลประกอบการดังกล่าว  นอกจากจะส่งผลให้ฐานะการเงินของบริษัทมั่นคงยิ่งขึ้นแล้ว  ยังแสดงถึงการเติบโตอย่างยั่งยืนอีกด้วย   ซึ่งสร้างความเชื่อมั่นของผู้ถือกรมธรรม์ที่มีต่อบริษัทได้เป็นอย่างดี   โดยในปีนี้ บริษัท  ยังรุกเพิ่มส่วนแบ่งการตลาดเพิ่มขึ้น   โดยเน้นกลยุทธ์การเติบโตอย่างมีคุณภาพในทุกช่องทางการขาย   และให้ความสำคัญการรักษาอัตราความยั่งยืนของกรมธรรม์ของฐานลูกค้าเดิม  ขณะเดียวกันก็เดินหน้าขยายฐานลูกค้าใหม่ ๆ ควบคู่กัน  โดยพัฒนาผลิตภัณฑ์ใหม่รองรับทุกไลฟ์สไตล์ลูกค้าทุกกลุ่ม